# American Nightmare

American Nightmare (també conegut com a Give Up the Ghost) és un grup de hardcore punk de Boston. Ha publicat tres àlbums, cinc EP i un recopilatori.

## Història
### Formació (1998-2004)

American Nightmare es va formar quan Tim Cossar i Wesley Eisold (que llavors era el roadie de Ten Yard Fight) es van unir a Azy Relph i Jesse Van Diest el 1998. Van gravar una maqueta el 1999 que va anar seguida del seu primer llançament, un EP homònim amb Bridge 9 Records el 2000. Després de nombroses gires i canvis de formació, la banda va gravar el seu segon EP, The Sun Isn't Getting Any Brighter. Més endavant van publicar Year One amb Reflections Records el 2001.
El seu primer treball llarg, Background Music, el va publicar amb Equal Vision Records el 2001. El 2003, American Nightmare es va enfrontar a una demanda judicial amb un grup de nom similar de Filadèlfia. Per aquest fet, la banda va canviar el seu nom per les inicials AN i després per American Nothing durant un breu període. Després que l'altre American Nightmare amenacés amb tornar a presentar una demanda, van canviar el seu nom per Give Up the Ghost (que es pretenia que fos el nom del seu segon àlbum). El seu segon àlbum, We're Down Til We're Underground, mostra el grup experimentant amb el seu so, amb cançons més llargues que no segueixen la fórmula clàssica de composició hardcore com als treballs anteriors.

### Ruptura i conseqüències (2004-2010)

American Nightmare es va trencar sobtadament el juny del 2004, un dia després d'anunciar la cancel·lació de la gira europea. La banda va emetre un comunicat en què apel·lava a «motius personals i de salut» que havien provocat la ruptura. Els membres es van unir a altres grups com Cold Cave, Some Girls, XO Skeletons, Ye Olde Maids, Head Automatica, Bars i Hope Conspiracy. Give Up the Ghost va tornar a ser notícia el 2007 perquè Fall Out Boy havia plagiat lletres de Wesley Eisold, fet que va acabar amb un acord extrajudicial i la menció de l'autor als crèdits dels àlbums From Under the Cork Tree i Infinity on High.

### Retorn als escenaris (2011-actualitat)

Set anys després de la ruptura, els membres d'American Nightmare es van reunir amb el seu nom original i van realitzar dos concerts el 2011, a Revere el 29 de desembre i a Los Angeles el 31 de desembre, a la vegada que Deathwish Inc. va reeditar els àlbums Background Music (2001) i We're Down Til We're Underground (2003) per a l'ocasió.

## Estil musical

La música d'American Nightmare s'ha classificat com a hardcore punk, hardcore melòdic i emo. La seva aparició va ser una reacció contra la positivitat lírica de les bandes del revival Youth Crew que havien estat populars a Boston en aquella època com In My Eyes, Floorpunch i Bane, assajant un so més fosc i nihilista en comparació a través de la influència de The Smiths i Joy Division. Altres influències reconegudes són Black Flag, Cro-Mags i Siouxsie and the Banshees.

## Discografia
### Àlbums d'estudi

* Background Music (2001, Equal Vision Records)
* We're Down Til We're Underground (2003, Equal Vision Records)
* American Nightmare (2018, Rise Records)

### Recopilatori

* Year One (2001, Bridge 9, Reflections Records)

### EP

* American Nightmare (2000, Bridge 9 Records)
* The Sun Isn't Getting Any Brighter (2001, Bridge 9 Records)
* Love American (2003, Bridge 9 Records)
* Live in London (2003, Bridge 9 Records)
* Life Support (2020, Deathwish Inc.)

### Aportacions a recopilatoris

* «Depression» – Black on Black: A Tribute to Black Flag (2002, Initial Records)

## Referències

* ↑ Prato, Greg. «Give Up the Ghost | Biography & History». AllMusic. [Consulta: 23 juny 2016].
* ↑ «American Nightmare - Background Music». [Consulta: 23 juny 2016].
* ↑ «American Nightmare change their name». kerrang.com, 17-03-2003. Arxivat de l'original el 2006-10-31. [Consulta: 1r abril 2007].
* ↑ «Give Up The Ghost Cancel UK Dates». Rock Sound magazine. Arxivat de l'original el 2012-09-04. [Consulta: 4 abril 2007].
* ↑ «Give Up The Ghost Give Up The Ghost!». Metal Hammer. Arxivat de l'original el 2007-09-27. [Consulta: 4 abril 2007].
* ↑ «ARTISTdirect - Some Girls». ARTISTdirect. Arxivat de l'original el 2012-10-16. [Consulta: 4 abril 2007].
* ↑ «Head Automatica biography». Yahoo Music. Arxivat de l'original el 2012-09-04. [Consulta: 4 abril 2007].
* ↑ Dan Goss. «Fall Out Boy's Local Lyricist». Fall Out Boy's local lyricist. Philly.com. Arxivat de l'original el 2007-05-22. [Consulta: 4 abril 2007].
* ↑ Battan, Carrie. «Give Up the Ghost (American Nightmare) Reunite for New Year's Shows». Pitchfork Media, 27-10-2011. [Consulta: 27 octubre 2011].
* ↑ «American Nightmare aka Give Up The Ghost announce NYC Reunion Show July 22». blowthescene.com, 24-05-2012. [Consulta: 16 juliol 2012].
* ↑ «American Nightmare/Give Up the Ghost schedule 2015 dates». BrooklynVegan. Spin Media, 02-10-2014. [Consulta: 2 octubre 2014].
* ↑ Belis, Tito. «American Nightmare». [Consulta: 25 novembre 2019].
* ↑ «Give Up The Ghost». exclaim.ca. [Consulta: 18 gener 2018].
* ↑ Sharpe-Young, Garry. New Wave of American Heavy Metal, p. 30.
* ↑ Rettman, Tony. Straight Edge A Clear-Headed Hardcore Punk History.
* ↑ «Wesley Eisold of American Nightmare Talks Legacy, Mental Health and Stripped Back Hardcore». Kerrang!. [Consulta: 25 novembre 2019].
* ↑ Hughes, Josiah. «American Nightmare Announce New Album, Share "The World Is Blue"». [Consulta: 25 novembre 2019].
* ↑ «Getting Lost Within The White Noise & 'AM/PM'». Newnoisemagazine.com, 11-08-2017. [Consulta: 14 octubre 2017].
* ↑ Sacher, Andrew. «Five Notable Releases of the Week (2/16)». [Consulta: 25 novembre 2019].
* ↑ «Back on the Deck: American Nightmare – ‘Background Music’». [Consulta: 25 novembre 2019].
* ↑ «American Nightmare Announce First Album in 15 Years, Share New Song: Listen - Pitchfork». pitchfork.com. [Consulta: 18 gener 2018].